“ไลฟ์อย่างไร ให้ได้ล้าน” เสริมเทคนิคเพิ่มยอดขายออนไลน์ให้ผู้ประกอบการ
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า กรมพัฒนาธุรกิจการค้า จัดอบรมหลักสูตร“One Live One Million ไลฟ์อย่างไร ให้ได้ล้าน” เพื่อเป็นการส่งเสริมให้ผู้ประกอบการ มีการเพิ่มวิธีการไลฟ์สดในการขายสินค้าผ่านออนไลน์มากขึ้น เสริมเทคนิคการสร้างยอดขายและแนวทางการเตรียมตัวสำหรับมือใหม่ โดยมีผู้เชี่ยวชาญมาร่วมถ่ายทอดความรู้ ด้านต่างๆ อาทิ การเตรียมความพร้อมสำหรับการไลฟ์ เทคนิคการสร้าง Content สร้างตัวตนให้กับธุรกิจ การอบรมจะมุ่งเน้นส่งเสริมสร้างองค์ความรู้และเทคนิค "ไลฟ์ขายของ" หรือการ "ถ่ายทอดสด" บนโซเชียลมีเดีย ซึ่งเป็นกลยุทธ์สำคัญที่จะช่วยให้ผู้ค้าออนไลน์มีโอกาสได้สร้างปฏิสัมพันธ์กับลูกค้าแบบเรียลไทม์ นับเป็นโอกาสทองของพ่อค้าแม่ค้าออนไลน์ที่ต้องการเพิ่มยอดขายให้กับสินค้า โดยเฉพาะการไลฟ์ขายของ ที่เป็นวิธีการสื่อสารที่ได้ผลดีมากกว่าการขายของบนเว็บไซต์ เพราะสามารถอธิบายสินค้า พูดคุยโน้มน้าวให้ลูกค้าตัดสินใจซื้อสินค้าได้ในขณะนั้น มีผลดันให้ยอดขายเพิ่มขึ้นทันที ผู้สนใจสามารถสอบถามรายละเอียดเพิ่มเติมได้ที่ สายด่วน 1570 และ www.dbd.go.th